Document ID: /roh_data/filtered/fineweb-2-filterrobots_roh.jsonl.gz/73520

Ina da quellas è la baselgia Sontg Flurin a Ramosch. La construcziun nova da la baselgia è vegnida consecrada l’onn 1522, pia avant 500 onns. La raspada da Ramosch festivescha il giubileum da sia baselgia ils 17 da zercladur.
Ina sairada tematica festiva
Perquai datti quel di ina sairada festiva cun musica, discurs e surtut cun ina massa tschegns istorics.
Ils bancs cun las spundas autas per ils umens en la baselgia Sontg Flurin valevan da quellas uras sco insatge zunt particular e custaivel.
Reverenda Christoph Reutlinger è be fieu e flomma cura ch’el raquinta da «sia» baselgia Sontg Flurin. Quella è numnadamain ina funtauna istorica pli che ritga:
Ses bancs mussan las structuras socialas dad ina giada, ses plafond è in paradis da flurs e sia orgla è vegnida restaurada per savair vegnir sunada la saira d’anniversari.
In veritabel «boom» da construcziun
Dal medem temp sco la baselgia Sontg Flurin derivan era varsaquants auters edifizis sacrals che stattan sin il territori dal Grischun d’ozendi.
Tranter ils onns 1470 e 1520 èn vegnidas fabritgadas ubain transfurmadas dapli che 100 baselgias en il stil gotic tardiv en il Grischun. Questa conjunctura auta ha gì pliras raschuns.
Ins discurra d’in veritabel «boom» da construcziun ubain da renovaziun d’edifizis sacrals en la perioda da la gotica tardiva.
Ord tge motivs ch’ins ha construì tant, tge baselgias marcantas ch’èn vegnidas erigidas en quest temp en il Grischun e sco ch’ins ha finanzià quest moviment da construcziun, quai explitgescha l’istoricher d'art ed anteriur professer per la tgira da monuments Nott Caviezel en Vita e cretta.